**האקדמיה לצחוק** היא תוכנית מציאות ששודרה בשנת 2004 בערוץ ביפ ובערוץ 2 בשידורי קשת.

פורמט
-----

מטרת התוכנית הייתה לגלות קומיקאי כשרוני חדש. בתחילה נערכו מבחני בד בכל הארץ, ונבחרו שבעה עשר צעירים המחולקים לשלושה עשר צוותים מתחרים סופיים (שלישייה אחת, שני צמדים, והשאר יחידים) אשר היו סגורים בתוך לופט במתחם קניון ארנה הרצליה לתקופה של כחודשיים, ובו מצלמות בכל החדרים. במשך השבוע שודרה תוכנית יומית בערוץ ביפ, ובה נראו הכנותיהם של המתחרים למופע סטנד-אפ משל עצמם, אשר שודר בסופי השבוע בערוץ 2. הקהל בבית הצביע למתמודד האהוב עליו במסרונים. במהלך שהותם בלופט, השתתפו בסדנאות צחוק והופעה בהדרכת אורנה בנאי, אורי גוטליב, אלי פיניש, מריאנו אידלמן וטל פרידמן.

הגמר שודר בחודש מאי 2004 בשידור חי ובו השתתפו ארבעת המתמודדים הסופיים. במקום הראשון זכה צחי אירני.

שיר הנושא של התוכנית הוא "הקומיקאים", אשר נכתב והולחן על ידי אורן ברזילי ושי להב, והושר על ידי שי להב ואדוני הממון.

עם עליית התוכנית לשידור פנה איגוד המפיקים לרשות השנייה לטלוויזיה ולרדיו, בדרישה להסיר את התכנית משידורי קשת בטענה שהיא אינה אלא מסע פרסום אגרסיבי לערוץ ביפ, וששידורי קשת פועלת בעניין זה ממניעים זרים, כאשר היא מקדמת בשידוריה תוכניות שהופקו בערוץ ביפ שגם נמצא בשליטתה. בנוסף התלוננה חברת yes הטלוויזיה בלוויין על פרסומת סמויה בתוכנית עבור HOT, והתלונה התקבלה.

התוכנית זכתה תחליה לרייטינג גבוה של כ-20%, אך בהמשך הוא ירד לכ-7%.

מתמודדים
--------

1. **צחי אירני** - מקום ראשון
2. **יוסי וטירן** (יוסי גבני וטירן ביבי) - מקום שני
3. **הדר לוי** - מקום שלישי
4. **שלישיית דופה** (עומר פרידמן, גלעד פרידמן ואסף פורמן) - מקום רביעי
5. **טלי אלגד**
6. **אבי נוסבאום**
7. **נחמן ישראל**
8. **מיכל שניר**
9. **יאיר אורבך**
10. **אבי לוי**
11. **מירב הרמל**
12. **שראל פיטרמן**
13. **לילך ורויטל** (לילך לוי ורויטל דהוקי)

### לאחר סיום התוכנית

צחי אירני זכה בגמר של התוכנית במקום הראשון. הפרס שקיבל היה מופע יחיד ששודר בערוץ 2 כשנתיים לאחר זכייתו. נוסף לכך כתב מדור קומי קבוע בשבועון לנוער "מעריב לנוער". אולם אחר כך הפסיק לעסוק בסטנד-אפ.

הדר לוי, עבורה הייתה זו ההתנסות הראשונה בסטנד-אפ, הגיעה למקום השלישי בגמר. לאחר שהסתיימה התוכנית לוי הצטרפה לתוכניתו של ארז טל איפה אתה חי?!. במקביל, הצטרפה לצוות ערוץ הילדים כמנחה קבועה. הופיעה בתפקידים משניים בסדרות אהבה זה כואב והשמיניה. בשנת 2006 הצטרפה לתוכנית "זומזום". בשנת 2007 הצטרפה לפאנל תוכנית הסאטירה "מהדורה מוגבלת" לצד אבי נוסבאום. בשנת 2009 הצטרפה לפאנל בהנחייתה של מיה דגן בערוץ 2 בשם הספסל האחורי ובשנת 2010 הצטרפה לתוכנית הקומית צחוק מעבודה כפאנליסטית.

אבי נוסבאום המשיך להופיע במועדוני סטנד-אפ. הוא הנחה עם אורי חזקיה את "מכת מדינה" בערוץ ביפ וכן תוכנית בוקר ברדיו 99, נמנה עם כותבי "ארץ נהדרת" ומשתתף קבוע בתוכנית הבידור "מועדון לילה". כמו כן, הגיש את התוכנית "שבת צחוק" שבה קומיקאים התארחו ובחרו מערכונים אהובים עליהם מכל הזמנים. בשנת 2010 החל להנחות את תוכנית המתיחות "נראה אותך" בערוץ 2 לצד שי גולדשטיין. בשנת 2012 הנחה את התוכנית "איזה יום", גם כן, בערוץ 2 לצד שי גולדשטיין ועידו רוזנבלום.

אסף פורמן מ"שלישיית דופה" הופיע בתוכנית "בלאגן" בערוץ ג'טיקס מהעונה השנייה של התוכנית. בשנת 2006, הוא נבחר להיות אחד המנחים של תוכנית הנוער "אקזיט". מאז גם נהיה מנחה בערוץ ניקלודיאון, ומפיק תוכנית לאתר MTV ישראל.

יאיר אורבך מופיע החל מ-2006 במופע היחיד "קרנבל ברשות התורה", הכולל סטנד-אפ מעולם היהודי-דתי. המופע עלה יותר מ-150 פעמים. הוא אף משתתף בתור פאנליסט בתוכנית "עד כאן!" שמשודרת בכאן 11.

קישורים חיצוניים
----------------

* האקדמיה לצחוק, במיזם "אישים" לתיעוד היצירה הישראלית
* זוהר ישראל, "האקדמיה לצחוק": הזוכה יקבל תוכנית ב"קשת", באתר ynet, 25 בפברואר 2004
* זוהר ישראל, מי יזכה ב"פיינל צחוק"?, באתר ynet, 6 במאי 2004

הערות שוליים
------------

1. ↑  רותי זוארץ, ‏בית ספר לשוטים מתחילים, באתר גלובס, 4 במרץ 2004
2. ↑  ענת באלינט, צחי אירני מפתח תקוה זכה ב"אקדמיה לצחוק", באתר הארץ, 9 במאי 2004
3. ↑  שגיא בן נון, אלבום סולו ראשון לשי להב, באתר הארץ, 14 באפריל 2004
4. ↑  אביבה קרול, ‏אגוד המפיקים תובע להסיר את "האקדמיה לצחוק", באתר גלובס, 31 במרץ 2004
5. ↑  ענת באלינט, יס מתלוננת על פרסומות סמויות לחברות הכבלים בערוץ 2, באתר הארץ, 2 במרץ 2004
6. ↑  אביבה קרול, ‏הרשות השנייה דורשת מקשת להסיר פרסומת סמויה ל-HOT בתכנית "האקדמיה לצחוק", באתר גלובס, 4 במרץ 2004
7. ↑  שירות גלובס, ‏רייטינג: כלבוטק מובילה, טלעד מחוץ לעשירייה, באתר גלובס, 28 באפריל 2004  
אביבה קרול, ‏עדנה מחודשת לשילון ולטופז, באתר גלובס, 7 באפריל 2004
8. ↑  אביבה קרול, ‏נצחון מוחץ גם ברייטינג: הגמר של מכבי וסקיפר השיג 46.1%, באתר גלובס, 2 במאי 2004
9. ↑  בר זגה, "אומרים לי 'תראי, זה צחי אירני, זה שלא הצליח'", במדור "פנאי פלוס" באתר ynet‏, 13 במרץ 2020
10. ↑  עכבר העיר, זומזום חוזרת, באתר הארץ, 16 באוקטובר 2006
11. ↑  תיגל נשיא, עכבר העיר, מה כדאי לראות השבוע? כל ההמלצות, באתר הארץ, 03 ביולי 2010
12. ↑  מיכל בעדני, עכבר העיר, המעמד מחייך, באתר הארץ, 31 באוגוסט 2006
13. ↑  יונתן אסתרקין, ‏מוזה זה לעצלנים, באתר גלובס, 31 במרץ 2015
14. ↑  לי-אור אברבך, ‏השעשועון "נראה אותך" נבחר לאחד מ-82 הפורמטים החדשניים ביותר במיפ, באתר גלובס, 15 באפריל 2010
15. ↑  ניב שטנדל, עכבר העיר, "איזה יום": התחלה טובה לסאטירה, באתר הארץ, 20 במרץ 2012
16. ↑  רותה קופפר, חורף בערוץ ג'טיקס, באתר הארץ, 05 בנובמבר 2006
17. ↑  אלעד בילו, עכבר העיר, מסתמן: ג'קי מנחם יככב בתוכנית ריאליטי, באתר הארץ, 26 במאי 2011
18. ↑  אתר למנויים בלבד אריאנה מלמד, סמוטריץ' וזנדברג נפגשו, והתוצאה היתה שיר ערש לילדים, באתר הארץ, 06 בפברואר 2019